
A fiatalabb kutatók számára vélhetőleg hihetetlen, de a magyar neveléstudomány 
késő 1980-as években uralkodó légkörében az oktatáspolitika szó használata sok 
neveléstörténészben erős ellenérzéseket keltett. Mi, az akkori fiatalok sokáig úgy gon¬ 
doltuk, hogy Mészáros István tanár úr ezek közé az általunk is nagyra becsült, de 
a tudományos nyelv változásaival szembenálló „konzervatív” tudósok közé tartozik. 
Azután — eme előítélet világos cáfolataként — 1990-ben megjelent Mészáros István 
Pázmány Péter oktatáspolitikája című tanulmánya. Nem is akárhol, hanem a Ma¬ 
gyar TudományÁzw, az MTA folyóiratában. Nincsenek persze kutatások arról, 
hogy mindez hogyan hatott a neveléstudomány közegében, de az tény, hogy 1991-ben 
több magát kifejezetten „oktatáspolitikai szemléletűnek” nevező neveléstörténeti kan¬ 
didátusi védésre kerülhetett sor. Mészáros Istvánnak tehát nemcsak azért tartozunk 
sokan köszönettel, amit szűkebben vett szakterületén, azaz a középkori — kora újkori 
oktatás történetében nyújtott, hanem a fenti gesztusért is. E születésnapi kötetben 
— egykori tanárom szíves jóindulatát kérve — átlépem saját kronologikus határaimat, 
s megpróbálom Mészáros klasszikus korszakára, a középkortörténetre alkalmazni az 
oktatáspolitikai szemléletmódot. A szöveg nem saját kutatásokra támaszkodó szak- 
tanulmány, inkább ajfiéle neveléstörténeti előadás. 


ÁLLAM ÉS EGYHÁZ EURÓPÁBAN 

Az állam oktatáspolitikai szerepvállalásáról már az ókortörténetben is beszélhe¬ 
tünk. Általánosságban azt mondhatjuk, hogy ha több magasan szervezett társa¬ 
dalmat egy birodalomba szerveznek, s e birodalom legalább egyik integráló ere¬ 
jévé az oktatási rendszert vagy az eredetileg igencsak sokszínű elit közös művelt¬ 
ségét teszik, akkor a hagyományosan helyi kereslet és kínálat által szabályozott, 
illetve helyi hatalmi viszonyoknak alávetett, esetleg lokális vallási személyek által 
felügyelt oktatásügy szükségképpen állami üggyé válik. És az állami ügy termé¬ 
szete szerint: politikum. 

Gyanúm szerint ilyesmi történt az asszír birodalomban, amikor a ninivei 
könyvtár központi gyűjteménye felől szabályozták a tananyagot a távoli iskolák¬ 
ban is, de ne menjünk ilyen messze, csak a „már a régi görögök is” szokásos szó- 

fordulatáig. A görög félszigetre kiterjedő macedón hódítás korában érkezünk el 
a politika és az oktatás modern viszonyához. Arisztotelész (aki ekkoriban a biro¬ 
dalom legfontosabb iskolájának irányítója) szerint nem az oktatás dolga egy 
meghatározott - vagyis az oktató és a morálfilozófus által helyesnek gondolt - 
politikai rendhez adekvát morálra való nevelés, hanem a politika (az alkotmá¬ 
nyozás, a törvényhozás) alrendszere teremti meg azt, hogy az államnak milyen 
állampolgárra van szüksége: az oktatást igénybe vevő állampolgár pedig abban 
érdekelt, hogy az adott rendben boldoguljon neveltetése által. Levonja a görög 
fejlődés, a politikai állam létrejöttének egyetlen lehetséges logikus konzekvenci¬ 
áját: „az egész államnak csak egy a célja [...] az állam összes tagjaira nézve a nevelés 
is okvetlenül egy és ugyanaz [...] a nevelés a törvényhozás tárgya és közüggyé teendő”. 
A tanulásban pedig semmiféle születési kiváltságnak vagy az ideák világával való 
misztikus kapcsolatnak helye nincs: minden tudomány tanítható és tanulható. 

A számtalan népből álló utódállamok egyetlen integráló ereje a közös helle¬ 
nisztikus műveltség volt. A kialakuló birodalmi ideológiák szerint a hellénséget 
nem a származás, a vér, hanem a műveltség teszi: ez lehetővé tette a régi elitekkel 
való keveredést. A hellenisztikus kultúra iskolai tanítását állami politika szabá¬ 
lyozza. A másik alapvetően új elem, hogy míg hagyományosan az egyes filozófiai 
irányzatok önálló filozófiai iskolákat hoztak létre - sokfélét tanulni tehát csak 
úgy lehetett, ha a diák több különböző iskolát elvégzett -, az egyiptomi mace¬ 
dón uralkodók i. e. 322-ben létrehozták a hatalmas alexandriai kutatóegyetemet, 
a Muszeiont, melynek élén már főállású egyetemi vezető állott, s amelyben több 
párhuzamos, egymással versengő tanszék működött. A professzorokat az uralko¬ 
dók nevezték ki, magas fizetést, gondtalan kutatási lehetőségeket, kiváltságokat 
biztosítva. Az egymással rivalizáló hellenisztikus birodalmakban is hasonló tu¬ 
dományos központok jöttek létre, a pergamoni könyvtár és iskola Róma felé, 
az antiokhiai India felé exportálta a hellenisztikus műveltséget. 

Ez a hagyomány azonban megszakad: Róma ebben az értelemben nem épít ki 
egységes oktatási rendszert, s a lassan rendszerré váló új oktatási forma a keresztény 
hitoktatásé sem állami vagy városi ügy, hanem a püspökségek felügyelete alatt áll. 
Mi több, míg a római állam kontinuitása megszakad, a püspökségeké nem - ezek 
német, francia, itáliai területen régebbi intézmények, mint bármely középkori 
államalakulat. Talán ez a magyarázata annak, hogy az oktatást hagyományosan 
egyfajta egyházi „belügynek” szokás titulálni, legalábbis valami olyasfajta jelenség¬ 
nek, mely iránt az állam érdeklődése csak valamikor a 17-18. században éled fel. 

A neveléstörténészek a 18. század előtti oktatást egyértelműen társadalmi 
ügynek tartják, s az egyházi oktatást mint valamely társadalmi csoport magán- 
tevékenységét értékelik. A nyugat-európai neveléstörténet-írás és oktatáskutatás 

hatalmas bizonyító anyagot halmozott fel erre nézve. Két jelenségcsoport (két 
időszak) mond csupán ellent az öntörvényű egyházi oktatás Nyugat-Európára 
kétségtelenül igaz koncepciójának: noha az egyházszervezet maga régebbi 
mint az államok, az európai alap- és alsóközépfokú oktatás gyökerei abban 
a 8. századi frank birodalmi politikában gyökereznek, mely a különböző szintű 
egyházkormányzati egységek feladatává tette a püspöki, illetve plébániai iskolák 
létrehozását és rendszerszerű működtetését. (Mi több, azt, hogy a bencés kolosto¬ 
rokban nemcsak elmélkedni, téríteni és dolgozni, de tanítani is kötelező, szintén 
a 789-es királyi rendelet írta elő.) 

A másik tény, hogy a 12-13. sz-tól az egyetemeken zajló teológiai küzdelmek 
hátterében előbb a császárság/pápaság, majd a zsinati elv / a pápaság, végül 
a nemzeti állam / az egyetemesség vitái állottak, és ennek megfelelően a pápával 
vagy a helyi egyházi vezetéssel szembekerülő teológusok és egyetemi tanárok 
Occamtól és Marsiliustól Lutherig politikusok, uralkodók támogatását és védelmét 
élvezték. Ezek a látszólag teológiai, valójában azonban a tudásról, a műveltségről, 
a politikáról, a jogról szóló viták (ezt hajlamosak vagyunk elfelejteni) nem pusz¬ 
tán az „igazi” egyetemistákat, hanem az ars fakultások révén az egész 15 év feletti 
tanuló korosztályt befolyásolták, így ekkoriban (tudatosan történetietlen kifejezé¬ 
sével élve) a „felső középiskola” éppúgy állami politikai kérdés is, mint az egye¬ 
tem. Kétségtelenül elfogadható azonban, hogy a nyugat-európai egyházkor¬ 
mányzat, egyházi oktatás a 9-13. század között sajátos módon „öntörvényű” volt, 
azaz a külső politikai körülmények viszonylag kevésbé befolyásolták. (Tehát pl. 
a feudális anarchiába süllyedő állam nem rántotta magával az oktatásügyet.) 
Az is elfogadható, hogy a 13. század utáni időszakban az egyházkormányzat 
kiterjedtsége, az egyházi társadalom belső sokszínűsége, az egyes egyházi áram¬ 
latok mögé felsorakozó erős polgárság a nyugat-európai régióban még hosszú 
évszázadokra (tulajdonképpen a 17-18. századig) szükségtelenné tette (illetve 
a „sok tényező egyikének” rangjára fokozta le) az állam oktatáspolitikai szerep- 
vállalását. A továbbiakban azt szeretnénk igazolni, hogy a magyar oktatásban 
— először a magyar feudális állam viszonylag késői kiépülése kapcsán, majd más okok¬ 
ból — az állam szerepe mindig lényegesen nagyobb volt, mint Nyugat-Európában. 
Továbbá, hogy noha Magyarországon is igaz a szerzetesrendek, illetve az egyház¬ 
kormányzat által fenntartott iskolahálózat kettőssége, Magyarországon mindket¬ 
tőben nagyobb az állam befolyása, mint ezt a neveléstörténeti köztudat tudni 
véli. (Az érvelésből logikailag következhet az az itt nem igazolt állítás, hogy eset¬ 
leg más későn jövő területeken - pl. a lengyel és a balti térségben is - a nyugat¬ 
európainál nagyobb az állam szerepe). 

AZ ÁLLAM ESZKÖZEI 

Alapfeltevésünk szerint az egyház tevékenységére gyakorolt állami befolyás nem 
csupán az egyháznak mint politikai és hatalmi tényezőnek a befolyásolása 
(e jelenséget ugyanis az egymással egyébként szembenálló koncepciók, Szűcs 
Jenőé vagy Gerics Józsefé is elismerik), hanem azoknak az „ágazatoknak”az átté¬ 
teles igazgatása, felügyelete is, melyeket az egyház ebben az időszakban ellátott. 

Az állam „oktatáspolitikájának” értelmezéséhez számba kell vennünk, hogy 
a modern (mondjuk 18 századi) szempontok (pl. hasznos, mert szakképzett ál¬ 
lampolgár nevelése) csak igen óvatosan alkalmazhatók a középkori motivációk 
között. De mint látni fogjuk, valamennyire mégiscsak alkalmazhatók, hiszen 
a mezőgazdasági termelés növelése, a mezőgazdasági kultúra terjesztése Magyar- 
országon sokkal inkább állami ügy, mint Nyugaton. Az állami oktatáspolitika 
modern funkciói közül nincs például szükség a tömegek politikai szocializációjára, 
legalábbis az istentiszteletek szocializáló hatását meghaladó mértékű nevelésére. 
De az istentiszteleteket tartó papok képzése - és a kor egyes áramlatai közötti 
választás, ti. hogy milyen szellemben történjék a képzésük - már állami ügy. 
Nyilvánvaló az állam érdekeltsége az értelmiségképző funkciók kapcsán, hiszen 
az iskolai oktatás mindenekelőtt a középrétegekbe való bekerüléssel kapcsolatban, 
az állami és egyházi feladatok ellátásával kapcsolatban képzett szakembereket. 

A középkorra vonatkozóan tanügyigazgatáson, állami tanügyigazgatáson 
tehát azt érthetjük, hogy a) az állam törvényekkel szabályozza az egyház ezzel 
kapcsolatos tevékenységét, az egyházszervezet bizonyos pozícióiban ülők tan- 
ügyigazgatási kompetenciáját; b) az állam birtokadományozással szabályozza, 
konkrétan kik (pl. mely szerzetesrendek) tartsanak fenn iskolát; c) az állam 
a közép- és felső szintű egyházi vezetés személyi összetételének befolyásolásával 
szabályozza, hogy az iskolákat ellenőrző egyházi tisztviselők milyen beállítottsá¬ 
gúak közül kerüljenek ki; d) az állam saját hivatalnokainak kiválasztásával, 
illetve más munkáltatók befolyásolásával szabályozza, hogy mely iskola növen¬ 
dékei jussanak pozíciókhoz a hierarchiában és az államhivatalokban, ezzel 
mintegy a „kimenetfelől”szabi. lyozva az egyes iskolák presztízsét; e) mivel a kor 
tudattartalmának pluralizmusa abban jelent meg, hogy az egyház bizonyos cso¬ 
portjai egymástól eltérő teológiai- filozófiai- egyházszervezeti-jogi álláspontot 
vallottak: az állam személyi döntései, illetve (ha már ez az eltérő álláspont mani¬ 
fesztálódott) az egyes rendek javára történő alapításai, valamint a nemzeti törté¬ 
nelem és joganyag oktatására vonatkozó elvárásai az oktatás tartalmát is befolyá¬ 
solhatták; f) az állam saját közigazgatási beosztásához igazítással szabályozva az 
egyház és az iskolarendszer területi eloszlását. Ilyen értelemben az Árpád-házi 

királyok egyházpolitikáját (mely kifejezés már régebben is használatos volt) 
nem túlzás oktatáspolitikaként is leírni. 


AZ ÁLLAM ÉS A KOLOSTORI ISKOLÁK 

Magyarországon - állami döntésnek, azaz egy konkrét szerzetesrend megkeresé¬ 
sének köszönhetően - a kor három alapvető bencés szerzetesi reformáramlatából 
nem a világi hatalomtól függetlenedő (s a tevékenység helyett a liturgiára kon¬ 
centráló) cluny- i vonal és nem is a ravennai aszketizmus hatott, hanem az a (lota- 
ringiai) gorze- i irányzat, melynek hívei a clunyekkel szöges ellentétben nem 
vonták ki magukat hűbéruraik, királyuk, császáruk alól. Az állam a bencés rend¬ 
nek még az egyházszervezet kiépülése előtt biztosít kolostorokat: a rend az isko¬ 
láztatást, az államszervezet kiépítéséhez oly fontos tisztviselőképzést fel tudta 
vállalni. Márton-hegy - a későbbi Pannonhalma - számára a király - és nem 
a helyi egyházi vezetés vagy nem a külföldi bencések - megbízottjai járják ki a 
Monté Cassinó-i jogokat - azaz a püspökségektől való függetlenséget - a pápá¬ 
nál, s a kolostort a király teszi a papképzés központjává. Néhány évvel az első 
kolostor alapítása után már 11. század első évtizedében beszélhetünk kolostori 
iskoláztatásról. 

István 1015 körül olyan kiváltságot kapott a szentszéktől, hogy megvizitál- 
hatta a monostorokat, és ekkor a szerzetesek őt püspököt megillető szertartással 
fogadták. Tehát - ha nem is maradt fel erre vonatkozó dokumentum - az állami 
kontroll („iskolalátogatás”) a szerzetesiskolák felett közvetlenül működhetett. Még 
fontosabb, hogy egyházi kontroll viszont nem működhetett: a pannonhalmi 
főapát mind a mai napig az egyetlen olyan magyarországi egyházi tisztviselő, aki 
nem beosztottja az esztergomi érseknek. Noha a világi birtokosok is építtettek 
templomot, István korában monostort még nem alapítottak. A korai középkor¬ 
ban tehát a magyar oktatást érintően a szerzetesek tevékenységén keresztül csak 
a központi állam tanügyirányító tevékenysége érvényesül, a helyi uralkodó kö¬ 
röké még nem. All. században alapított tucatnyi bencés apátság mellett feltehe¬ 
tően mindenütt működtek szerzetesképző iskolák, melyek az állami célú értel¬ 
miségképzést is ellátták. Nem tekinthető véletlennek, hogy éppen az állandó 
királyi kancelláriát megteremtő, sajátos bürokratikus robbanást előidéző s gaz¬ 
daságpolitikai okokból a hazai mezőgazdaság intenzívvé válásában érdekelt III. 
Béla idején (a 12. században) terjedt el gyorsan az a ciszterci rend, mely a mező- 
gazdasági kultúra növelését tűzte ki célul, s ahol a tanult szerzetesek tanulatlan 
parasztokkal dolgoztak együtt. 

A nagybirtokos bencés rend „elavulását” is a királyi udvar ismeri fel: IV. Béla 
támogatta a dominikánus rend - mely az elmélkedéssel, jámborsággal, liturgiával 
szemben a tanulást, a tudás megszerzését, az egyetemi pozíciók meghódítását 
helyezte előtérbe - magyarországi terjedését, s ő temettette magát először a (térí¬ 
tést és szegénységet középpontba helyező) ferencesek templomába. Az új rendek 
elterjedése mögött Nyugat-Európában a középnemesség és a városi polgárság 
szellemi és anyagi igényei állnak: túl gazdagnak, anyagilag túl igényesnek látták 
e rétegek a bencéseket. Magyarországon ezek az új igények a társadalomban még 
nincsenek meg, csak az előző rendszer válsága gyűrűzött be, s kényszerítette ki 
a központi állam lépését. A nyugati városok, ill. egyetemek talajából kinőtt meg¬ 
oldások (ferences, dominikánus, Ágoston-rendi) nem elégítették ki azokat az 
egyházi tisztviselőket, akik a Mecsekbe és a Pilisbe vonult remeték összefogását 
tekintették feladatuknak a tatárjárás után: így született meg az első sajátosan 
magyar rend, a pálos. Az egyes (különböző oktatási programot megfogalmazó) 
rendek behívásával, működésük anyagi biztosításával az állam képes volt befo¬ 
lyásolni a magyarországi kolostori oktatás konkrét kínálatát. 


AZ ÁLLAM ÉS A KÁPTALANI ISKOLÁK 

Még jelentősebb az állam, a világi hatalom befolyása, ha a püspöki hatalom alatt 
álló iskolarendszert vizsgáljuk meg, a káptalani és plébániai iskolák hálózatát. 
Az állam törvényben szabja meg, hogy a püspökök feladata az egyházmegyei papok 
képzése - ennek eldöntése tehát soha nem tartozott az egyház belső ügyei közé, 
a helyi alsó-értelmiségi funkciókról mindenképpen (s helyben) gondoskodni 
kellett. A finanszírozást is állami törvény garantálja: két szolgacsaládot rendeltek 
egy pap ellátására. Hasonlóképpen állami törvény tette a püspökségek felada¬ 
tává a templomok könyvellátását, székhelyeiken kódexíró papokat is ki kellett 
képezniök, ha nem kívántak a szerzetesekre, „importra” szorulni. (E két funkció 
radikálisan különbözött: az egyházmegyei papságnak ugyanis nem kellett 
tudnia írni, csak olvasni és énekelni.) Ezek a törvények Nagy Károly több év¬ 
századdal korábbi törvényeire emlékeztetnek, és nem a kortárs uralkodók gya¬ 
korlatára. 

Az egyház szervezeti beosztása és elhelyezkedése és ezzel az egyes régiók, tele¬ 
püléscsoportok iskoláztatása sem számított egyházi belügynek. A püspökségek 
hálózatának tervét még Géza készíttette el s nyújtotta be jóváhagyásra Rómá¬ 
ban 992 és 995 között. Később a templomok mindig az ispán vára mellett emel¬ 
kedtek fel elsőnek, s az lett az esperes székhelye, azt pedig természetesen világi 

szempontok, hagyományok, ill. katonai megfontolások szerint jelölték ki. Az 
egyházszervezés területi haladása Nyugatról Keletre pedig a német fenyegetés 
növekedésével, az állami központ vándorlásával áll összefüggésben. Az egyház¬ 
megyék határait még Szent László is (a 11. század végén, több generációval a ke¬ 
reszténység felvétele után) szabadon vonja meg, mert (a Balkán felé irányuló) 
expanziós politikája ezt így kívánja. Mindez szöges ellentétben áll a nyugati hely¬ 
zettel, ahol a püspökségek központjai és határa sokkal régebbiek, mint bármely 
középkori államalakulat, világi közigazgatási központ. Minthogy pedig a kápta¬ 
lanok mindig a püspök székhelyén tartózkodtak, a káptalani iskolák is (akár van 
róluk okleveles nyom, akár nincs) e világi központokban álltak fel. 

A tananyag egyik meghatározó részét képező egyházi ünnepeket sem pusztán az 
egyházi megfontolások determinálják, például az Endre király által elrendelt 
Szent Péter-ünnep a pápaság-császárság küzdelmében elfoglalt hely dokumentálására 
szolgál. A tanulandó dolgok között mindig kitüntetett hely illette meg a Szent Ist¬ 
vánról szóló ismereteket, azokat, melyeket döntően állami szolgálatban álló törté¬ 
nészek alakítottak ki. A már hanyatlásnak indult veszprémi káptalani iskola 1276- 
os újjászervezésének nyíltan megfogalmazott oka a királyi oklevél szerint, hogy 
az ország jogát (tehát nem egyházjogot) őrizzék és oktassák. A szerzetesrendek és 
a világi papság közötti harcba - ami az egyes iskolákkal kapcsolatos személyi poli¬ 
tikát és tananyagot egyaránt meghatározta - az állam könnyedén beavatkozha¬ 
tott, példa erre, hogy a világi hierarchiában kisebbségben lévő cölibátus-h ívőket 
a somogyvári apátság alapításával, külső erők bevonásával erősítette meg 1091-ben. 

Nem szabad persze elhallgatnunk, hogy az állami beavatkozással egyidejűleg 
az egyházi iskolarendszer nemzetközi normáit az egyetemes zsinatok szabályozták. 
Az 1179-es lateráni zsinat a tanítók fizetését a püspökség feladatává tette, az okta¬ 
tást viszont ingyenessé a szegények számára. Az 1215-ös lateráni zsinat ehhez 
hozzáfűzte, hogy a püspök és a káptalan azért is felelős, hogy más templomok 
tanítói is fizetést kapjanak. Az iskola vezetője ettől kezdve a káptalan olvasóka- 
nonokja volt, közreműködött az éneklőkanonok. Ezzel relatíve standardizálód- 
tak a tanítók képzettségére és az iskolarendszer finanszírozására vonatkozó sza¬ 
bályok. Az ellenőrzés pedig felügyelői látogatásokkal folyt. 

Ezeket a döntéseket azonban nemzeti szinten is legitimálni kellett. Ezt szol¬ 
gálta az 1309-es budai zsinat, amelyből jól érzékelhető a centrum és a periféria 
közötti fáziseltolódás. (S nyilván az sem véletlen, hogy erre a budai zsinatra már 
az Árpád-ház kihalása és a pápa által támogatott Anjou-dinasztia idején kerül 
sor.) Fontos tény - zsinati határozat ide, pápai döntés oda -, hogy a tanítók és 
tanulók rekrutációja nem folyhatott szabadon: a szolgák taníttatásához meg kel¬ 
lett szerezni a földesúr előzetes engedélyét. 


70 



MAGYAR ÁLLAMI OKTATÁSPOLITIKA-A KÖZÉPKORBAN 


AZ ÁLLAM MINT AZ ISKOLÁT VÉGZETTEK 
„MUNKÁLTATÓJA” 

Több politikatörténeti tény mutatja, hogy az egyházzal kapcsolatos személyi 
politika nem függetlenedhetett az illető világi szempontból mért hivatali alkal¬ 
masságától és a magyar társadalomban betöltött helyétől. (Mivel ebben az idő¬ 
ben a világi papok családot alapítottak, a későbbieknél még fokozottabban bele¬ 
fonódtak az uralkodó körök csoportharcaiba.) István személyesen nyerte meg 
a velencei Gellértet, egy nagy befolyású velencei család tagját, hogy - átutazás 
helyett - maradjon Magyarországon, s legyen az egyik legbizalmibb (és éppen 
oktatástörténeti szempontból igen fontos) állami pozíció, Imre herceg nevelői 
pozíciójának betöltője, majd Csanádi püspök. A leendő uralkodó nevelésének irá¬ 
nyítása beláthatatlan fontosságú lehet az ezt kézben tartó értelmiségi egyének 
vagy csoportok jövője szempontjából. 

A királyi kancelláriát frank mintára először az esztergomi érsek vezette. A tény, 
hogy a 13. századi magyar kancelláriákon döntő mértékben a bolognai egyete¬ 
men képzetteket alkalmaztak - tehát nem az egyház irányítása alatt álló párizsi 
egyetemen képzetteket - is bizonyítja: az állam az egyes egyetemi képzési formák¬ 
kal szemben munkaadóként állást foglalt, s ezzel nyilvánvalóan kihatott az e felső- 
oktatási intézményekre felkészítő (vagy éppen azok látogatását tilalmazó!) hazai 
kolostori iskolákra is. 

Gyakran szokták hangsúlyozni, hogy az egyház a magyarországi történetírás, 
az ismeretek felhalmozásának gazdája is. Hasznos tudnunk: a magyarországi 
egyház nem szervezetszerűen, hanem egyes tagjaiban felelt meg államtól elvárt 
ideológiai funkciójának: a hatalom történeti legitimálásának. A köztudatban 
használt kifejezéssel ellentétben a korai magyar történetírásban alig vannak 
(a Nyugaton döntően kolostorokhoz kötődő) krónikák és legendák: dominán¬ 
sak a (királyi udvar megrendelésére születő) geszták. Sőt, a jellegzetes egyházi 
műfaj, a legenda sajátosságai is másmilyenek, mint Nyugaton: „Szent István le¬ 
genda Kálmán-kori szövegezésében egyértelműen megfogalmazódik a magyar király 
hatalma az egyház fölött, a pápasággal szemben, ami egy legenda esetében mégsem 
magától értetődő” - érvel Gunst Péter. Nyugaton sokkal több volt a történetíró, 
Magyarországon igen kevés: ők is állami szolgálatban álló hivatalnokok voltak. 
De nemcsak az egyházak nem jelentenek önálló (a királyi udvartól elkülönült) 
történetírói központokat (és ezzel az iskolák számára nemzeti tananyagxtx- 
melő központokat,) hanem a többi főúri udvar sem. Egyrészt azért, mert a kirá¬ 
lyi udvar - Könyves Kálmán udvaráról ez talán közhelyszámba megy - az elit 
átlagos kulturális igényeiből kiemelkedett, másrészt viszont azért nem, mert 

a nyugati utazók - otthoni viszonyaikkal összehasonlítva - csodálhatták a 12. 
század közepi magyar királyok hatalmát az urakkal szemben. (S a megerő¬ 
södő arisztokráciát legitimáló Anonymus, a régi és új arisztokrácia egyenlőségét 
hangsúlyozó Ákos is királyi kancelláriai munkatársként juthatott csupán a meg¬ 
felelő ismeretek, oklevelek birtokába.) A kor magyarországi egyházai a nyugati 
kolostorokkal s hatalmas könyvtáraikkal ellentétben nem egy meglévő régi 
tudás őrzői, hanem az állami központban (külföldön képzett papok és kleri¬ 
kusok által megalkotott) nemzeti tudás továbbadói. Elmondhatjuk tehát, hogy 
a magyar történelem e korai századaiban a központi állam építette ki az egy¬ 
házi oktatást és tudományosságot, formáltatta meg az iskolákban továbbadandó 
„nemzeti” ismeretanyagot. A „társadalomnak”, azaz a nemesi arisztokráciának 
legfeljebb annyi szerepe volt a dologban, hogy fiait papnak adva egyházi méltó¬ 
ságot kívánt szerezni, s ezzel maga is használta ezt az iskolarendszert, illetve 
annyi, hogy megadta rá vagy megvonta az engedélyt az alávetett jobbágyság 
iskoláztatásától. 

Az esetleges egyetemes történeti párhuzamokat ismerőkkel szemben hivatkoz¬ 
nunk kell arra, hogy a magyar állam rendkívül kiterjedt jogköre az egyház irá¬ 
nyításában nem pusztán az invesztitúraharcokat megelőző és ezért „múlandó” pilla¬ 
natnyi helyzet szülötte volt, hanem olyan geopolitikai meghatározottság, mely 
a magyar állam és az egyház viszonyát később meghatározta: nemzetközi érte¬ 
lemben az, hogy Magyarország a nyugati kereszténység keleti határvidéke, azaz 
Bizánc és a muszlim birodalom, majd az orosz birodalom közelsége mindenkor 
akkora mozgásteret adott az országot vezető politikai csoportoknak - vagy ha 
úgy tetszik, sajátos politikai játékot kényszerített rájuk -, hogy Róma a megtar¬ 
tásuk érdekében mindig többet „engedett” nekik, mint az Európához közelebb 
eső szomszédoknak. Belpolitikai értelemben pedig az, hogy a dinasztia (az Ár¬ 
pád-ház) Európában talán egyedülálló módon régebbi és mélyebb gyökerekkel 
rendelkezett Magyarországon, mint az egyház. S nyilván nem véletlen, hogy 
Róma minden erőfeszítése ellenére nem veszhetett ki a magyar politikai köztu¬ 
datból, hogy István király senkire, a pápára sem szorult hatalma elismeréséért, 
s hogy a koronát sem tőle, hanem a középkori tudat szerint „közvetlenül Istentől” 
kapta - állapítja meg Váczy Péter. A felekezetek (és felekezeti iskolák) közötti 
kulturális versengés - melyet Archer a protestantizmus kezdetétől definiál Nyu- 
gat-Európára nézve - Magyarországon, a keleti és nyugati kereszténység találko¬ 
zási területén jóval korábbi jelenség: Erdély a kora középkortól tele van kéttemp- 
lomos falvakkal. 

ÚJ ERŐK ÉS ÚJ MÓDSZEREK AZ OKTATÁSPOLITIKÁBAN 

Kétségtelen tény ugyanakkor az is, hogy a nagyszámú birtokadományozás, 
illetve az egyházi rend függetlenségének növekedése következtében talán a 14. 
századra az egyház mintegy saját lábára állt, s az egyházi oktatás közvetlen állami 
befolyásolása feltehetően lecsökkent. (Szemben a modern „folyamatfinanszírozó” 
oktatáspolitikával, mely bármikor megvonhatja egy-egy iskolatípustól a támoga¬ 
tást, a középkorban az egyszer már eladományozott birtok jövedelmét csak igen 
nehézkesen lehetett elvonni a tulajdonostól. így az évtizedekkel, évszázadokkal 
korábbi állami döntések az állami preferenciák megváltozása után is jelen voltak 
a kor oktatásügyi valóságában. Megítélésünk szerint az iskolák önfenntartó 
ambíciójára utal az is, hogy a magas pozícióba jutott egykori tanítványokkal 
visszafizettették az iskola által tanításukba, ellátásukba fektetett költségeket.) 
A közvetlen - birtokadományozó - oktatáspolitika jelentőségének beszűkülésé¬ 
vel egyidejűleg azonban a 14. század folyamán az iskolák „munkáltatói piaca” 
szélesedett ki. A bíróságok, a kancelláriák, ahol a káptalani iskolai növendékek 
elhelyezkedtek, saját mintaoklevél-gyűjteményeiket taníttatták az iskolákkal, 
tehát az ilyen értelemben vett „szakoktatás” irányításában a legkorábbi időktől 
kezdve részt kaptak az államgépezethez tartozó világi munkáltatók. A városi 
fejlődés pedig azt hozta magával, hogy a fenntartói kontrollt is össze kellett han¬ 
golni az egyházi törekvésekkel. Folyamatos alkumechanizmus alakult ki a sza¬ 
bad királyi városok és a káptalanok között, hiszen az előbbiek választhatták plé¬ 
bánosaikat és iskolarektoraikat, az utóbbiak viszont megtagadhatták a választás 
megerősítését. A városi tanítói pálya szociológiai értelemben részben a városi 
jegyzőség előszobája, részben a papi pálya előszobája lett. A falusi, mezővárosi 
tanítót viszont a földesúr választhatta ki. 

Ezek a változások - látszólag - az állami befolyás relatív csökkenését jelzik. 
Kétségtelen tény, hogy az oktatási tér ebben az időszakban többszereplőssé vált, 
hasonlóképpen a nyugat-európai oktatási térhez. A „munkáltatói” befolyás azon¬ 
ban Magyarországon sokkal inkább az állam oktatásbefolyásoló módszerének meg¬ 
változását jelenti, mintsem államtól függetlenedett új szereplők megjelenését. 
Ugyanis a 14-15. század Magyarországán befolyást szerző dinasztiák (az Anjou-, 
a Luxemburg-, a Jagelló-) fejlettebb területek (Itália, Brandenburg, Csehország) 
lovagi kultúráját, igazgatási mintáit, gazdaságpolitikai mintáit hozták maguk¬ 
kal: azaz a magyar társadalom „belső” igényrendszerét meghaladó mértékű 
lovagi és hivatali írásbeliség éppúgy az állami központ felől árad, mint ahogy 
a hivatalnokok alkalmazója is nagyobb arányban az állam, mint például Nyugat- 
Európában. 

Az állami hivatalok (és a „hivatalnokképző” káptalani iskolák) lényegesen 
fontosabb munkáltatók Magyarországon, mint az egyház „belső” (tudományos 
vagy teológiai) tevékenysége. Mi sem bizonyítja ezt jobban, mint hogy a magyar 
diákoknak lényegesen nagyobb része tanul világi jogot a külföldi egyetemeken, 
mint ahogy ez Európában megszokott. A középkori erdélyi peregrinusokból pél¬ 
dául 4 filozófusdoktort, 5 orvost és 5 teológust ismerünk - míg a jogi dokto¬ 
rok száma: 57!!! (Egyébként ez a 71 doktorátust szerzett személy az összes pereg- 
rináns mindössze 3,5%-a. A doktori fokozatot nem szerzettek között is elsöprő 
többségben vannak a jogászok.) A külföldi telepes polgárság által lakott városok 
- melyek, mint láttuk, szintén az oktatási tér új szereplői - mozgástere a magyar 
nagyurakkal (és püspökökkel) szemben sokkal inkább az államtól és a királytól 
függött, mint a korabeli „Nyugaton”. (A városok jogainak és lehetőségeinek 
1405-ös robbanásszerű kiterjedése nem a városok erejét, hanem Zsigmond világ- 
politikai szemhatárát jelzik. Még a század végén is csak 80-90 000 városlakó 
lehetett a hárommilliós országban) 


AZ ÉRTELMISÉG ÉS AZ ÁLLAM 

Az európai reneszánsz által kitermelt új értelmiségi funkció kettős: a reneszánsz 
értelmiségiek (akiket ezekre a funkciókra új, gyakorlatias művésziskolákban, 
a „megcsontosodott” egyetemekkel tudatosan szembenálló antik, illetve termé¬ 
szettudományi irányultságú akadémiákon képeznek) egy része a megrendelő pol¬ 
gárság kiszolgálója, másik része pedig igazi Castiglione-féle udvari ember. E két 
rész aránya a Kelet-Nyugat-tengely mentén meghatározott. Amszterdamban 
bizonyos, hogy a polgári megrendelők és a polgársághoz alkalmazkodó (és nyil¬ 
ván erre képzett és erre képző) értelmiségiek vannak többségben, Firenzében 
már jóval több lehet az udvarhoz kötött értelmiségi, Budán pedig szinte kizáró¬ 
lag ffunyadi Mátyás udvara jelentette a humanista értelmiség (nemcsak a művé¬ 
szek és tudósok, de például a hivatásos katonatisztek) megélhetésének lehetősé¬ 
gét. A reneszánsz idején tehát az új értelmiség Magyarországon talán még inkább 
a központi államhoz kötött, mint a régi értelmiség. 

Joggal ellenünk vetheti bárki: ha igaz is ez, hogyha ezeknek az értelmiségi 
funkcióknak a betöltésében nagyobb is az állam befolyása, mint Nyugat-Euró- 
pában, a tiszta egyházi értelmiségi funkciók (s kétségtelenül ez az értelmiségi 
szerepek nagyobb hányadára terjed ki, mint a polgárosultabb országokban) nyil¬ 
ván kevésbé determináltak az állami politikától, mint az Árpád-házi időszakban. 
Fraknói Vilmos és más történetírók munkáiból jól ismert, hogy a 14—15. század- 

bán a legfelső egyházi pozíciók betöltésére az uralkodó (illetve a kormányzó) és 
a pápa egyetértésével került sor. Ezeknek a pozícióknak, nagyjavadalmaknak 
nyilván nem sok közük volt az oktatás irányításához, ezt a kialakult és függetle¬ 
nedett egyházi középrétegek, egy független egyházi értelmiség végezte. (Mindez 
nem csak nálunk volt így: Southern írja le, hogy Németország egyes területein 
politikai okokból kiválasztott írástudatlan (!) püspökök kezében voltak a nagyja¬ 
vadalmak, az egyházkormányzat, a szociális és kulturális funkciók mégis reme¬ 
kül működtek a függetlenedett középszintű apparátusnak köszönhetően. Persze 
a politikai szempontokat követő kiválasztás sem jelent feltétlenül intellektuális 
érdemtelenséget, csupán egyházi szempontból nézett közömbösséget: Mályusz 
Elemér mutatott rá, hogy a 14-15. században általános szokás volt, hogy a kor¬ 
mányzásban közreműködő tanult és érdemdús hivatalnokokat egyházi javada¬ 
lommal fizeti ki az állam.) Ma már ennek a középrétegnek — köztük a káptalani 
iskolák vezetőinek, illetve a plébániai iskolázást felügyelő kanonokoknak (e kate¬ 
górián belül az ún. olvasó- és éneklőkanonok végeztek oktatásügyi funkciót) 
- az összetételéről és rekrutációjáról is elég sokat tudunk. Míg a jog - a konstanzi 
zsinat határozata - a király számára a jelöltek körének meghatározását tette lehe¬ 
tővé, és a pápának adta a kinevezés jogát, addig a gyakorlat ezt úgy alakította, 
hogy „király nevezte ki őket, a pápa pedig jóváhagyta a a döntést”. Az összes magyar- 
országi kanonoki javadalom adományozása főkegyúri jogából eredően a királyt illeti 
[...] korszakunkban azonban általánosnak mondható az a gyakorlat, hogy a király 
kegyúri jogát világi vagy egyházi személynek adományozza” - hangsúlyozza ugyan¬ 
akkor Köblös József ( Köblös, 1994. 20.). 

Ez a középszintű egyházi bürokrácia igen nagy arányban (a Köblös által meg¬ 
vizsgált négy káptalan esetében 39%-ban) tanult egyetemeken. A külföldiek és 
a polgári származásúak között kifejezetten magas (70, ill. 51%-os) az egyetemre 
jártak aránya, a köznemeseknél ez az adat már csak 35%. A külföldiségből (azaz 
a helyi uralkodó körökkel szembeni idegenségből) és a polgári mivoltból (azaz a 
rendi értelemben vett másodrendűségből) eredő hátrányos helyzet leküzdésének, 
úgy látszik, feltétele az egyetemre járás. Nem véletlenül mondunk egyetemre 
járást (és nem egyetemet végzést), hiszen döntő többségük nem fejezi azt be. 
A hallgatók leginkább kapcsolati tőkét halmoznak fel, ez teszi lehetővé a káptala¬ 
nokba való bejutást... „Egyetemet járt kanonokaink túlnyomó többsége tehát rövid 
tanulmányai alatt vagy után javadalmához jutva beilleszkedett a káptalan minden¬ 
napos életébe, tudását a hiteleshelyi teendők végzésénél, a káptalani iskolában való 
tanításnál kamatoztatva, mások a királyi kancelláriában, a bíróságok mellett, vagy 
diplomataként a királyt szolgálták. ” Más adatok szerint az erdélyi püspöki kápta¬ 
lan kanonokjainak negyede/fele fordult elő a 15. század egyetemein. 

Valamely konkrét pozícióba előlépéssel (azaz alacsonyabb kanonoki pozíció¬ 
ból való előléptetéssel) vagy egyből, azaz „protekcióval” lehetett bejutni - utób¬ 
biak tették ki az esetek 57%-át. Az egyből bekerültek 53%-a rokoni kapcsolatai 
révén, 42 %-a udvari szolgálatai jutalmaképpen jutott pozíciójába. A maradék 
24%-nak, mely a káptalan belső válogatására jut, közel fele szintén személyi kap¬ 
csolatokkal magyarázható. Az egyházi középrétegbe kerülők mintegy 9%-a volt 
korábban államhivatalnok, 7%-a futott be egyházi karriert, 78% szolgáló kano¬ 
nok volt, 5%-uk lelkipásztor, 1% pedig tudós. Ez magas egyházon belüli rek- 
rutációt mutatna. Ha azonban felbontjuk a réteget, rendkívül izgalmas kép tárul 
elénk. Az egyházi társadalom alsó rétegét a karpapság képezi, az ő számukra 
gyakorlatilag nincs felemelkedési mód. A középső rétegbe szinte mindenki kívül¬ 
ről érkezik. A középső réteg alját az egyszerű kanonokok, közepét az éneklő¬ 
kanonok, felső sávját az olvasókanonok képezik. E középső rétegen belül már 
van mobilitás. Az efölötti rétegbe (magyarán a püspökök közé) már nincs 
továbblépés. 

„Azok az alacsonyabb származású javadalmasok, akiknek magas udvari pártfo¬ 
góik nem voltak, nem remélhették, hogy pusztán az egyházi lépcsőfokokat használva 
eljuthatnak a főpapi rendbe is. Állami szolgálatba lépéssel és pártfogók szerzésével 
azonban a legmagasabb egyházi posztokra is eljuthattak” - írja Köblös. A Köblös 
által használt új és rendkívül korszerű történetszociológiai elemzés a javadalom 
megszerzésére helyezi a hangsúlyt. Számunkra azonban a betöltött funkció érde¬ 
kes - a középfokú tanítás, illetve a tanügyigazgatás funkciója, melyre való kiválasz¬ 
tás tehát állami érdemeken alapszik. 

Azt mondhatjuk tehát, hogy az iskolairányításban és tanításban fontos olvasó-, 
illetve éneklőkanonoki funkció legfontosabb jellemzői, hogy a) az államhivatal¬ 
noki karriert futottak messze felülreprezentáltak; b) az egyszerű papságból (belső 
egyházi karrierrel) nem emelkedhettek ide; c) innen nem emelkedhettek feljebb, 
az egyházkormányzat csúcsaira. A fenti elemzésből, ti. hogy az olvasókanonoki, 
éneklőkanonoki helyek betöltésében ilyen óriási szerepe van az államnak, illetve 
a világi politikai kapcsolatoknak, azt mutatja, hogy Magyarországon ezekben az 
évszázadokban is beszélhetünk állami oktatáspolitikáról, illetve hogy mindaz, 
amit az egyházi oktatásról tudunk, jelentős mértékben állami döntések eredmé¬ 
nyeképpen alakul ki. 

Mindezek az elemek (melyeknek számát más középkortörténeti elemzések 
újraolvasásával nyilván szaporítani lehet) azt jelzik, hogy az az állítás, hogy a kö¬ 
zépkori oktatás az egyház szolgálatában, illetve vezetése alatt állott, Magyaror¬ 
szágra lényegesen kevésbé igaz, mint Nyugat-Európára. Először is az egyházon 
keresztül - a korai időszakban személyi döntések, az iskolaalapítók kiválasztása, 

az egyházi feladatok és területhatárok állami kijelölése révén - a központi állam 
fejti ki a maga tanügyigazgató tevékenységét. A későbbiekben a társadalom 
strukturálódása, az iskolában - a tananyagban, a tanítók alkalmazásában stb. - 
érdekelt szereplők számának megnövekedése oda vezet, hogy ők maguk is gya¬ 
korolni kezdik az iskolaigazgatással és felügyelettel kapcsolatos jogosítványokat. 
Ám ezek az új elemek sem csökkentik az állam hatalmát, hanem (innen nézve is) 
áttételessé teszik azt. Az oktatást ténylegesen irányító egyházi középfunkcionári¬ 
usok jogilag és szociológiailag is igazolható függése az államtól pedig a „tisztán 
egyházi” célokat szolgáló oktatás állami befolyásolását tette lehetővé. 

Befejezésül szeretnénk hangsúlyozni, hogy a protestantizmus magyarországi 
terjedése sem olyan mértékű, mint Nyugat-Európában. A magyar protestantiz¬ 
mus születése és különösen megszilárdulása nem a magyarországi polgároso- 
dottsággal áll összefüggésben, hanem a világpolitikai helyzettel. Az erdélyi feje¬ 
delmi hivatalok és magyar királyi hivatalok egyház- és oktatáspolitikája óriási 
fontosságú a magyar oktatási helyzet befolyásolásában, sokkal nagyobb, mint 
a helyi társadalom igényei és kívánságai, illetve az egyházak belső fejlődésének 
törvényszerűségei. 

